b'\n_START_ARTICLE_\nTeodor I. Laskaris\n_START_SECTION_\n\xc5\xbdivljenjepis\n_START_PARAGRAPH_\nTeodor Laskaris je izhajal iz manj znane plemi\xc5\xa1ke dru\xc5\xbeine bizantinskih Grkov. Bil je sin Manuela Laskarisa in Ivane Karacajine. Leta 1199 se je poro\xc4\x8dil z Ano Angel, h\xc4\x8derko bizantinskega cesarja Alekseja III. Angela (1195-1203) in Eufrozine Dukas Katamerine in postal \xc4\x8dlan \xc5\xa1ir\xc5\xa1e dru\xc5\xbeine Angel._NEWLINE_Teodor se je zelo izkazal pri obrambi Bizanca med \xc4\x8detrto kri\xc5\xbearsko vojno (1203-1204). Ostal je v mestu, dokler vanj niso vdrli Latinci (kri\xc5\xbearji) in je \xc5\xa1ele potem skupaj z \xc5\xbeeno pobegnil preko Bosporja v Malo Azijo. Tri dni pred padcem Bizanca so branilci za cesarja razglasili Teodorjevega brata Konstantina XI. (1204-1205/6). Teodor se je naselil v Nikeji, ki je postala prestolnica novega Nikejskega cesarstva._NEWLINE_Teodor si sprva ni nadel cesarskega naslova. Tega ni storil zato, ker sta bila njegov tast in brat \xc5\xa1e \xc5\xbeiva, ali zato, ker je grozila invazija Latincev ali zato, ker v Bizancu ni bilo patriarha, ki bi ga lahko kronal. Za cesarja se je razglasil \xc5\xa1ele leta 1205. Istega leta je v Nikejo povabil patriarha Ivana Kamatera, ki je \xc5\xbee naslednje leto \xc5\xa1e pred Teodorjevim kronanjem umrl. Teodor je za novega patriarha imenoval Mihaela IV., ki ga je marca 1208 kon\xc4\x8dno kronal za cesarja._NEWLINE_V tem \xc4\x8dasu so Latinci Teodorja porazili v bitki pri Adramitijonu (Edremit), kmalu za tem pa je Latince same v bitki pri Adrijanoplu (Edirne) porazil bolgarski car Kalojan. Zaradi poraza se je prodiranje Latincev v Malo Azijo za nekaj \xc4\x8dasa ustavilo in se je nadaljevalo leta 1206 pod poveljstvom cesarja Henrika Flandrijskega. Da bi se la\xc5\xbee uprl vsiljivcem, je Teodor sklenil zavezni\xc5\xa1tvo s carjem Kalojanom in leta 1209 pre\xc5\xa1el iz obrambe v napad. Situacija se je mo\xc4\x8dno zapletla, ko je na vzpodbudo odstavljenega cesarja Alekseja III. leta 1211 Nikejsko cesarstvo napadel sultan Seld\xc5\xbeu\xc5\xa1kega sultanata Rum Keyh\xc3\xbcsrev I.. V bitki v dolini reke Meander so Nikejci napadalce porazili, sultana Keyh\xc3\xbcsreva I. pa ubili. Napadi Turkov in Alekseja III. so za nekaj \xc4\x8dasa prenehali, namesto njih pa je Nikejce \xc5\xa1e isto leto porazil cesar Henrik in zasedel ju\xc5\xbeno obalo Marmarskega morja. Teodorju je leta 1212 kljub porazu uspelo izkoristiti smrt Davida Megaskomnena, brata trapezudnskega cesarja Alekseja I. in zasesti Paflagonijo._NEWLINE_Leta 1214 je Teodor v Nimfajonu z Latinskim cesarstvom sklenil mir in leta 1219 se je poro\xc4\x8dil z ne\xc4\x8dakinjo cesarja Henrika. Kljub poroki in mirovni pogodbi je leta 1120 ponovno napadel Latinsko cesarstvo in nato ponovno sklenil mir._NEWLINE_Novembra 1221 je Teodor umrl. Nasledil ga je zet Ivan III. Dukas Vatac._NEWLINE_Teodor je na koncu vladanja vladal ozemlju, ki se je v grobem ujemalo s starima rimskima provincama Azijo in Bitinijo. \xc4\x8ceprav ni nobenih dokazov o njegovih dr\xc5\xbeavni\xc5\xa1kih sposobnostih, so njegov pogum in voja\xc5\xa1ke sposobnosti omogo\xc4\x8dile Bizantincem, da so pre\xc5\xbeiveli in so Latincem nazadnje celo vrnili udarec.'